**PÁLYÁZATI FELHÍVÁS**

**CIVIL SZERVEZETEK ÉS MAGÁNSZEMÉLYEK RÉSZÉRE**

Ceglédbercel Község Önkormányzata ***2024. évi költségvetéséről szóló 2/2024. (II.13.)*** önkormányzati rendeletében rögzítette, hogy fontos feladatának tekinti, a helyi civil szervezetek, magánszemélyek önálló kezdeményezéseinek pályázati úton történő támogatását, rendelkezésre álló forrásaik kiegészítését, az önként vállalt, közösségformáló és –megtartó programok, rendezvények megvalósításának hatékonyabbá tételét.

A támogatásokat pályázat útján lehet elnyerni. A pályázat benyújtása nem biztosítja automatikusan az igényelt támogatást, a pályázatok elbírálásáról és az esetleges támogatásról a Bírálóbizottság zárt ülés keretében dönt, melynek eredményéről a pályázót értesíti.

**Pályázati célok: (A pályázóknak törekedni kell Ceglédbercel kulturális és szellemi értékének gyarapítására.)**

* Kulturális és művészeti program, rendezvény (vagy ezek sorozatának) megvalósítása, illetve ehhez kapcsolódó kiadvány létrehozása, megjelentetése.
* Nemzetiségi kulturális és hagyományőrző program, rendezvény (vagy ezek sorozatának) megvalósítása, illetve ehhez kapcsolódó kiadvány létrehozása, megjelentetése.
* Sportesemény, sportvetélkedő (vagy ezek sorozatának) megvalósítása, illetve ehhez kapcsolódó kiadvány létrehozása, megjelentetése.
* Nemzetiségi értékek megőrzése, népszerűsítése érdekében kiadvány létrehozása, megjelentetése.

A pályázati célok meghatározásakor, illetve a pályázati program részletes kidolgozásakor törekedni kell a támogató azon igényére, hogy az évente megrendezésre kerülő programok, rendezvények megújuljanak.

**A pályázati program megvalósítási helyszíne és időpontja:**

Pályázatot beadni a Ceglédbercel község területén ***2024. május 1. és 2024. december 15.*** között megvalósuló programokra lehet.

**Az elnyerhető támogatás legmagasabb összege:**

* civil szervezetek esetén  ***120.000 ,- Ft, de legfeljebb az összköltség 50 %-a***
* magánszemélyek esetén  ***120.000 ,- Ft, de legfeljebb az összköltség 50%-a***

Az elbírálás során előnyt élveznek azok a pályázatok:

* amelyek a pályázati cél megvalósításához 50%-ot meghaladó saját forrással rendelkeznek,
* amelyek térítésmentes programok megvalósítását tűzik ki célul (a pályázót bevételhez nem juttatják),
* amelyek látogatottsága várhatóan magas létszámú lesz
* amelyek megvalósítási ideje hosszabb (többnapos rendezvény, rendezvénysorozat)
* melyek csatlakoznak az adott naptári évben az önkormányzat által meghirdetett rendezvényekhez
* amelyek a tárgyévben kerek évfordulóhoz kapcsolódnak

Nem jogosult támogatásra az a pályázó, aki az előző támogatással a megadott határidőig nem számolt el.

Egy rendezvényre vagy rendezvénysorozatra csak egy pályázat nyújtható be.

A támogatás vissza nem térítendő pénzbeli támogatás, melynek 50%-a a támogatási szerződést követő 30 napon belül, a fennmaradó 50%-a a szakmai és pénzügyi beszámoló benyújtása és a Bírálóbizottság által történő elfogadása után kerül átutalásra.

**A keretre pályázatot nyújthatnak be:**

* Ceglédberceli székhelyű társadalmi szervezetek, alapítványok, egyesületek
* Ceglédbercelen állandó lakcímmel bejelentett magánszemélyek

Egy pályázó maximum egy pályázatot nyújthat be, több pályázat beadása esetén a pályázó minden pályázata érvénytelennek minősül.

**A pályázat benyújtásának módja és határideje:**

A pályázati dokumentációt 1 eredeti példányban személyesen, zárt borítékban, ***vagy elektronikusan kell leadni***, „2024. évi önkormányzati pályázat” megjelöléssel:

papír alapon: Ceglédberceli Polgármesteri Hivatal 2737 Ceglédbercel, Pesti út. 61.

***elektronikusan:*** [***info@cegledbercel.hu***](mailto:info@cegledbercel.hu)

A pályázat leadásának határideje: ***2024. április 19. 12:00 óráig***.

A pályázat beadása után a pályázat kiírója egyszeri hiánypótlás lehetőségét biztosítja. A pályázónak a hiánypótlást az értesítés kézhezvételétől számított 5 napon belül teljesítenie kell.

**A pályázati dokumentáció formai követelményei:**

A pályázati dokumentáció benyújtása papír alapon ***vagy elektronikusan*** történik, a pályázati adatlap kitöltésével, a tartalmi követelményekben előírt kötelező mellékletek csatolásával. A pályázati anyagot címlappal, tartalomjegyzékkel és folyamatos oldalszámozással kell ellátni, egységes szerkezetbe fűzve!

A formai követelményeket nem teljesítő pályázati anyag érvénytelennek minősül.

**A pályázati dokumentáció tartalmi követelményei:**

A pályázati dokumentációnak kötelezően tartalmaznia kell a helyesen kitöltött pályázati adatlapot, illetve az alább felsorolt mellékleteket:

A pályázó eddigi tevékenységének bemutatása:

* pályázó tevékenységi körének, működésének bemutatása
* megvalósított programok, rendezvények
* kiadványok megjelentetése

A tervezett program, tevékenység részletes bemutatása:

* helyszín és időpont megadása, részletes programterv
* résztvevők (fellépők, művészek, sportolók) felsorolása, várható létszáma
* a program várható jövőbeni hatásai

A tervezett program, tevékenység részletes költségvetése:

* várható költségek részletes kalkulációja (egységárak, összesítések)
* várható bevételek kalkulációja
* Igazolás a program megvalósítási helyszínének rendelkezésre állásáról

**A beérkezett pályázatok elbírálásának módja és határideje:**

A beérkezett pályázatok elbírálásáról és az esetleges támogatásról a Bírálóbizottság zárt ülés keretében dönt a pályázat beadási határidejét követő 30 napon belül, melynek eredményéről a pályázót értesíti.

**A támogatási szerződés megkötése:**

A nyertes pályázókkal Ceglédbercel Község Önkormányzata támogatási szerződést köt az elbírálást követően.

**A megvalósított program nyilvánosságának biztosítása:**

A megvalósítást megelőzően biztosítani kell a pályázati program nyilvánosságát, hogy minél szélesebb körben ismert és látogatott legyen. Ehhez a Ceglédberceli Híradó és a Ceglédbercel applikáció biztosít megjelenési lehetőséget. A programot a megvalósítást megelőzően legalább 1 alkalommal meg kell hirdetni.

**A szakmai és pénzügyi beszámoló benyújtása és elfogadása:**

A pályázó a pályázati program megvalósulását követően elkészíti a program szakmai és pénzügyi beszámolóját, melyet

* + ***papír alapon, 1 eredeti példányban, zárt borítékban***
  + ***elektronikusan***

eljuttat a program befejezési időpontját követő 30 napon belül az alábbi címre:

***papír alapon: Ceglédberceli Polgármesteri Hivatal  
2737 Ceglédbercel, Pesti út. 61.***

***elektronikusan: info@cegledbercel.hu***

**A szakmai és pénzügyi beszámoló formai és tartalmi követelményei:**

A szakmai és pénzügyi beszámolót címlappal, tartalomjegyzékkel és folyamatos oldalszámozással kell ellátni, egységes szerkezetbe fűzve (nem tűzőkapoccsal összetűzve).

**A szakmai beszámoló tartalmazza:**

* a program helyszínét, időpontját, időtartamát,
* a résztvevők (fellépők, művészek, sportolók) felsorolását és létszámát,
* a közönség létszámát,
* a meghívott díszvendégek, szervezetek, az együttműködő partnerek, illetve a megjelent média felsorolását,
* a program megvalósítását támogatók (pályázati kiíró, szervezet, cég, magánszemély) felsorolását,
* a program nyilvánosságát biztosító média-megjelenések felsorolását,
* a program értékelését, utóéletét, előremutató hatásait.

**A pénzügyi beszámoló tartalmazza:**

* pályázati elszámoló lapot,
* a pályázati elszámoló lapon szereplő bizonylatok hitelesített másolatait,
* a minimum 50% önrész felhasználását igazoló számlák, bizonylatok hitelesített másolatát.

A Pályázati Bíráló Bizottság a pályázó vagy hozzátartozója vállalkozásától származó számlát/számlákat az elszámolás során nem fogad el.

Az elszámoláshoz leadott számlák megnevezésében fel kell tüntetni a támogatott rendezvény dátumát, címét.

Amennyiben a megvalósítás az eredeti pályázati programtól, illetve költségvetésétől lényegesen eltér, azt a beszámolóban indokolni kell. Ha a pályázó más forrásból is kapott támogatást a megvalósításhoz, annak tényét és összegét a beszámolóban közölni kell. Felsoroltak elmulasztása esetén a Bírálóbizottság elutasíthatja a beszámoló elfogadását, illetve dönthet a támogatás visszafizetéséről.

**A pályázati kiírás és a pályázati adatlap letölthető a https://cegledbercel.asp.lgov.hu/ honlapról, a Ceglédbercel Applikációról valamint átvehető a Ceglédberceli Polgármesteri Hivatal Titkárságán (2737 Ceglédbercel, Pesti út. 61.).**